Naš čitatelj iz Ulice Ivana pl. Zajca na Zenti skrenuo nam je pozornost na prikolicu njemačkih registracija na kojoj je "privezana“ jedrilica duga 10-ak metara.

Parkirana je, tvrdi, već dvije godine uz rub kolnika u njegovoj ulici, nasuprot Domu za starije i nemoćne osobe. Osim što je prikolica nepropisno parkirana i stanarima ulice zauzima slobodno mjesto za vozila, jedrilica stvara i prepreku prilikom parkiranja automobila, te zaklanja preglednost.

Naš sugrađanin (podaci poznati redakciji) napominje kako je već nekoliko puta obavijestio prometne redare i policiju o apsurdnoj situaciji, međutim ništa se još uvijek nije poduzelo po tom pitanju.

- Već dvije godine ova jedrilica je na istome mjestu. Ne znam čija je, ali sam čuo da taj čovjek dođe ljeti u naš grad, a zimi je u inozemstvu, pretpostavljam u Njemačkoj, jer je prikolica njemačkih registracija. Vlasnik kuće ispred koje je parkirana također ne zna o kome je riječ. Nekoliko sam puta već upozorio prometne redare i uza sva obećanja stanje je isto. Mislim da nije korektno da je već dvije godine nepropisno na istome mjestu i tako zauzima parking - zaključuje čitatelj.